INDOKOLÁS

1. A JAVASLAT HÁTTERE

Az energiatermékek és a villamos energia uniós adóztatását a 2003/96/EK tanácsi irányelv[1] (a továbbiakban: energia-adózási irányelv vagy az irányelv) szabályozza.

Az irányelv 19. cikkének (1) bekezdése értelmében az egyéb, különösen az 5., 15. és 17. cikkben meghatározott rendelkezéseken felül a Tanács egyhangúlag, a Bizottság javaslatára eljárva, meghatározott szakpolitikai megfontolásokból bármely tagállam számára engedélyezheti az adómértékeket érintő további mentességek vagy kedvezmények bevezetését.

E javaslat célkitűzése, hogy Svédország számára lehetőséget teremtsen meghatározott korlátok között kedvezményes jövedékiadó-mérték alkalmazására Észak-Svédország egyes területein található háztartások és a szolgáltató társaságok által felhasznált villamos energia tekintetében. Ezen intézkedés célja, hogy kárpótolja ezeken a területeken a régió bizonyos éghajlati feltételei által okozott magasabb fűtési költségeket.

A kérelem és annak háttere

Az irányelv 19. cikkének (1) bekezdése szerint a Tanács meghatározott politikai megfontolásokból egyhangúan, a Bizottság javaslatára eljárva bármely tagállam számára engedélyezheti további mentességek vagy kedvezmények bevezetését az adómértékek terén.

A 2006/503/EK tanácsi határozattal[2] módosított 2005/231/EK tanácsi határozat[3] engedélyezi Svédország részére, hogy a határozat mellékletében felsorolt egyes településeken található háztartások és szolgáltató társaságok által felhasznált villamos energia tekintetében kedvezményes adómértéket alkalmazzon. Az adócsökkentésnek arányosnak kell lennie a Svédország többi részéhez képest az északi elhelyezkedés miatt kialakult magasabb fűtési költségekkel, a csökkentett mértéknek pedig meg kell felelnie a 2003/96/EK irányelv követelményeinek és különösen a szóban forgó irányelv 10. cikkében meghatározott minimális mértékeknek. Ez az engedély 2011. december 31-én lejár.

2011. június 8-i keltezésű levelükben a svéd hatóságok – az irányelv 19. cikke alapján – arról tájékoztatták a Bizottságot, hogy a továbbiakban is kedvezményes adómértéket kívánnak alkalmazni. A csökkentés nem haladhatja meg a 96 SEK/MWh-t, vagyis a 10,40 EUR/MWh-t[4]. Svédország az irányelv 19. cikkének (2) bekezdésében meghatározott maximális időszakra, azaz hat évre, 2017. december 31-ig kérte a kedvezmény nyújtására vonatkozó engedélyt.

Svédország a környezetvédelmi, a regionális és a kohéziós politika célkitűzéseivel indokolja ezt az intézkedést. Továbbá hangsúlyozza, hogy a villamos energia nemzeti adómértékei jóval túllépik a 2003/96/EK irányelvben meghatározott adózás minimális szintjeit, és ennélfogva az energiahatékonyságra nézve erősebb ösztönző erőt jelent a nemzeti szintű adórendszer, mint az előírt uniós minimális mértékek. A svéd hatóságok szerint azonban az adózás magas általános szintje csak abban az esetben tartható fenn, ha az éghajlati feltételek miatt versenyhátrányban lévő északi területek adókedvezményben részesülnek. Ugyanakkor az intézkedés enyhítené az ország különböző részein a fűtési költségekben tapasztalt különbségeket és ezáltal hozzájárulna az EU regionális és kohéziós politikájának célkitűzéseihez.

Ami az éghajlati különbségek által okozott hátrány jellegét illeti, a svéd hatóságok ismételten benyújtották a korábbi kérelmekben arra vonatkozóan tett nyilatkozatot, hogy a fűtési költségek átlagosan 25%-kal magasabbak az északi régiókban, mivel e területeken hosszabb a fűtési szezon.

A 96 SEK/MWh összegű csökkentésből eredő bevételkiesés évi 910 millió SEK-re, vagy 99 millió EUR-ra tehető.

- Az intézkedés megvalósítása

Az intézkedés kedvezményes adómérték formájában valósul meg. A kedvezményes adómérték az adó kivetésekor közvetlenül alkalmazandó.

- Hatály

A svéd hatóságok úgy nyilatkoztak, hogy a földrajzi differenciálás bevezetése az átlagos hőmérsékletre vonatkozó objektív adatok alapján történt. Ezen az alapon Norrbotten, Västerbotten és Jämtland megyék valamennyi településén, valamint Sollefteå, Ånge, Örnsköldsvik, Ljusdal, Malung, Mora, Orsa, Älvdalen és Torsby településeken csökkentett adómérték alkalmazandó. Az intézkedés a háztartásokra és a szolgáltató társaságokra korlátozódik, mivel csak ezek a csoportok fizetik a villamos energiára vonatkozó teljes energiaadót. Mivel egyrészt a gyártásban részt vevő iparágak által felhasznált villamos energiára minden esetben alacsonyabb adómérték vonatkozik, a szóban forgó intézkedés nincs hatással ezen ágazat vállalataira.

A svéd hatóságok szerint az intézkedés a kedvezményezettek számára ugyanazon feltételeket biztosítja az ország északi részein, mint ugyanazon fogyasztói csoportoknak Svédország déli részén.

- A svéd hatóságok érvei az intézkedés belső piacot érintő hatásait illetően

A svéd hatóságok véleménye szerint az intézkedés nem érinti a belső piac megfelelő működését. Úgy vélik, hogy noha az intézkedés az Észak-Svédországban található szolgáltató társaságok költségeinek csökkentésével hatást fejthet ki a tagállamok közötti kereskedelemre, e hatás korlátozott mértékű maradna, mivel a legtöbb szolgáltató társaság általában korlátozott földrajzi területen belül működik.

- Meglévő rendelkezések a javaslat által érintett területen

A Tanács 2003. október 27-i 2003/96/EK irányelve az energiatermékek és a villamos energia közösségi adóztatási keretének átszervezéséről.

Az intézkedés értékelése a 2003/96/EK irányelv 19. cikke alapján

- Politikai megfontolások

A 19. cikk (1) bekezdésének első albekezdése a következőképpen rendelkezik:

„Az előző cikkekben, különösen az 5., 15. és 17. cikkben meghatározott rendelkezéseken felül a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti további mentességek vagy kedvezmények bevezetését.”

A Svédország által tervezett intézkedés az Észak-Svédországban található háztartások és szolgáltató társaságok által fogyasztott villamos energia jövedéki adójának csökkentésére terjed ki. A svéd hatóságok az intézkedés két célkitűzését hangsúlyozzák. Először is azt állítják, hogy a csökkentett adómérték közvetett pozitív hatást fejt ki a környezetre azáltal, hogy az egyébként lehetségesnél magasabb általános adómérték alkalmazását engedélyezi. E tekintetben a Bizottság megjegyzi, hogy a környezetvédelemre vonatkozó követelmények már eleve a 2003/96/EK irányelv[5] szerves részét képezik és ezért önmagukban nem szerepelnek napirenden mint különleges, megfontolandó szakpolitikai kérdések. Az irányelv azonban általában nem teszi lehetővé a nagyon különleges éghajlati feltételekkel megáldott régiók egyedi szükségleteinek kezelését. Ebben az összefüggésben különleges szakpolitikai megfontolásnak tekinthető az a célkitűzés, hogy a túlzott terhek elkerülésével – a csökkentett adómérték révén – megvalósuljon az ilyen időjárási feltételeknek kitett régiókban a viszonylag magas adószint fenntartásához való hozzájárulás.

Másrészt pedig a svéd hatóságok úgy vélik, hogy a kedvezmény révén közelebb kerülnek Észak-Svédország fogyasztóinak általános fűtési költségei az ország többi részén élő fogyasztók által viselt költségekhez, ezért a kedvezmény a regionális és kohéziós szakpolitikai céloknak is megfelel.

Ennek figyelembevételével a kért engedélyezés úgy tekinthető, hogy az meghatározott politikai megfontolásokon alapul.

- Összhang az Unió egyéb szakpolitikáival és célkitűzéseivel

A háztartásokra és a szolgáltató társaságokra alkalmazandó, villamos energiára vonatkozó általános adómérték Svédországban 283 SEK, vagyis 30,70 EUR/MWh, szemben a nem üzleti felhasználás esetére megállapított 1 EUR/MWh minimális uniós mértékkel[6]. A javasolt csökkentéssel a Svédország északi részén alkalmazandó mérték legalább 187 SEK/MWh, vagyis 20,29 EUR/MWh. Mivel a villamos energia adószintjei jóval meghaladják a minimális mértéket Észak-Svédországban és az ország többi részén egyaránt, ésszerűnek tűnik az a feltételezés, hogy az említett adócsökkentés valójában közvetetten hozzájárul a környezetvédelem magasabb általános szintjének a svéd hatóságok által leírt módon történő eléréséhez.

Ebben az összefüggésben az intézkedés célja, hogy részben ellensúlyozza a magasabb fűtési költségeket azon területeken, amelyekre a kedvezményes adómérték vonatkozik. A svéd hatóságok szerint e területek éghajlati feltételei miatt a villamosenergia-felhasználás – elsősorban a hosszabb fűtési időszak miatt – átlagosan körülbelül 25%-kal magasabb, mint az ország többi részén.

E tekintetben a Bizottság megjegyzi, hogy a svédországi villamosenergia-árak alapján a javasolt intézkedésből következő árcsökkentés jelentősen alacsonyabb, mint a fogyasztói csoportokra vonatkozó 25%. Az Eurostattól származó legaktuálisabb árakról szóló adatok alapján e csökkentés az érintett háztartások és társaságok fogyasztási szintjétől függően 3,1% és 6,8% között mozog[7].

Az adókedvezmény összege ezért az érintett régiókban a fűtés többletköltségei alatt maradnak. A javaslat tehát az energia hatékonyabb felhasználására irányuló adózási ösztönzőt legalább a Svédország többi részén érvényes mértékkel azonos szinten tartja.

Megállapítható tehát, hogy az intézkedés összhangban van az Unió egészségügyi, környezetvédelmi, energiaügyi és közlekedéspolitikájával.

A fent leírt körülmények között az intézkedés a belső piac megfelelő működése és a tisztességes verseny biztosítása szempontjából is elfogadhatónak mondható. Különösen az intézkedés által érintett területek távoli elhelyezkedése miatt és mivel az a háztartásokra és a szolgáltató társaságokra korlátozódik, nem várható, hogy a verseny jelentős mértékben torzulna, illetve hogy változás állna be a tagállamok közötti kereskedelemben. Végül meg kell jegyezni, hogy a szóban forgó területekre vonatkozó adókedvezményt harminc éve alkalmazzák, anélkül, hogy az – a Bizottság tudomása szerint – a belső piac megfelelő működésével vagy az uniós szakpolitikák célkitűzéseivel kapcsolatban bárminemű problémát okozott volna.

- Az intézkedés alkalmazásának időtartama és az energiaadóztatás európai uniós keretének alakulása

A Bizottság javasolja, hogy az alkalmazási időt a 2003/96/EK irányelvben engedélyezett maximális időtartamban – hat év – rögzítsék. Ez az időszak megfelelőnek tűnik ahhoz, hogy az érintett vállalatoknak és fogyasztóknak elegendő kellő bizonyosságot nyújtson.

Ami a meglévő jogi keret jövőbeni alakulását és konkrétabban a Bizottság által 2011. április 13-án benyújtott 2003/96/EK irányelv átdolgozására irányuló javaslatot [COM(2011) 169] illeti, meg kell jegyezni, hogy e javaslat elfogadása nem változtatná meg a jelenlegi szabályokat oly mértékben, amely releváns lenne az itt javasolt engedélyezés alkalmazásában. Ezért nem szükséges különleges biztosítékokat nyújtani ebben a kérdésben.

Az állami támogatásra vonatkozó szabályok

A svéd hatóságok által előirányzott csökkentést követően az érintett régiókban a villamos energiára kirótt adó mértéke még mindig megfelel a 2003/96/EK irányelv 10. cikke szerinti minimum adómértéknek. Ezenkívül a tanácsi engedély 2012. január 1-jétől 2017. december 31-ig (tehát kevesebb, mint 10 évig) alkalmazandó. Az intézkedés emiatt az ún. általános csoportmentességi rendelet (800/2008/EK rendelet)[8] hatálya alá tartozik, és következésképpen mentes az előzetes bejelentési kötelezettség alól.

2. AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI ÉS A HATÁSVIZSGÁLATOK

Konzultáció az érdekeltekkel

A javaslat alapját a Svédország által benyújtott kérelem képezi, és csak ezt a tagállamot érinti.

Szakértői vélemények összegyűjtése és felhasználása

Külső szakértők bevonására nem volt szükség.

Hatásvizsgálat

A javaslat egy tagállam egyedi engedélyére vonatkozik, saját kérése alapján.

3. A JAVASLAT JOGI ELEMEI

A javaslat célja, hogy Svédország számára engedélyezze a 2003/96/EK tanácsi irányelv általános rendelkezéseitől való eltérést, és meghatározott korlátok között a villamos energia tekintetében a differenciált adómérték alkalmazását.

Jogalap

A 2003/96/EK tanácsi irányelv 19. cikke.

A szubszidiaritás elve

Az EUMSZ 113. cikke szerinti közvetett adózás önmagában nem tartozik a EU-nak az EUMSZ 3. cikke szerinti kizárólagos hatáskörébe.

Az uniós jog azonban szigorúan körülírja és korlátozza e területen a párhuzamos tagállami hatáskör alkalmazását. A 2003/96/EK irányelv 19. cikke értelmében csak a Tanács rendelkezik felhatalmazással arra, hogy az említett rendelkezés szerint a tagállamok számára további mentességeket vagy kedvezményeket engedélyezzen. A tagállamok nem vehetik át a Tanács e szerepkörét.

A javaslat ezért megfelel a szubszidiaritás elvének.

Az arányosság elve

A javaslat megfelel az arányosság elvének. Az adócsökkentés nem haladja meg a kérdéses célkitűzés eléréséhez szükséges mértéket.

A jogi aktus típusának megválasztása

Javasolt aktus: tanácsi határozat.

A 2003/96/EK irányelv 19. cikke csak ezt az intézkedést teszi lehetővé.

4. KÖLTSÉGVETÉSI HATÁSOK

Az intézkedés nem von maga után pénzügyi és igazgatási költségeket az EU szempontjából. A javaslatnak nincsenek az EU költségvetését érintő vonzatai.

2011/0403 (NLE)

Javaslat

A TANÁCS HATÁROZATA

Svédország részére kedvezményes adómérték alkalmazásának az Észak-Svédország egyes területein található háztartások és szolgáltató társaságok által felhasznált villamos energia tekintetében, a 2003/96/EK irányelv 19. cikkének megfelelően történő engedélyezéséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre[9] és különösen annak 19. cikke (1) bekezdésére,

tekintettel az Európai Bizottság javaslatára,

mivel:

1. A 2006/503/EK tanácsi határozattal[10] módosított 2005/231/EK tanácsi határozat[11] a 2003/96/EK irányelv 19. cikke alapján engedélyezi Svédország részére Észak-Svédország egyes területein található háztartások és szolgáltató társaságok által felhasznált villamos energiára kirótt kedvezményes jövedékiadó-mérték alkalmazását.

2. 2011. június 8-i keltezésű levelükben a svéd hatóságok engedélyt kértek a Bizottságtól, hogy hatéves időtartamra, 2017. december 31-ig kedvezményes jövedékiadó-mértéket alkalmazhassanak az ugyanazon kedvezményezettek által fogyasztott villamos energia tekintetében. A kedvezményt 96 SEK/MWh-ra kell korlátozni.

3. Az érintett területeken a fűtési költségek a hosszabb fűtési szezon miatt átlagosan 25%-kal magasabbak, mint az ország többi részén. Az e területeken található háztartások és szolgáltató társaságok által felhasznált villamos energia költségeinek csökkentése ezért mérsékeli az Észak-Svédországban és az ország többi részén élő fogyasztók általános fűtési költségei közötti különbséget. Az intézkedés ezért hozzájárul a regionális és kohéziós szakpolitikai célkitűzések teljesítéséhez. Az intézkedés továbbá lehetővé teszi Svédország számára a villamos energia egyébként lehetségesnél magasabb általános adómértékének alkalmazását, és ezért közvetetten hozzájárul a környezetvédelmi szakpolitikai célkitűzésekhez.

4. Az adókedvezmény nem haladhatja meg az Észak-Svédországban található háztartások és szolgáltató társaságok fűtési többletköltségeinek kompenzálásához szükséges mértéket.

5. A kedvezményes adómérték meghaladja a 2003/96/EK irányelv 10. cikkében előírt minimum adómértéket.

6. Tekintettel a kedvezmény által érintett területek távoli elhelyezkedésére, várhatóan nem fog a verseny jelentős torzulásához vagy a tagállamok közötti kereskedelem változásához vezetni az a tény, hogy a kedvezmény Észak-Svédországban nem haladhatja meg a fűtési többletköltségeket, valamint hogy az intézkedés a háztartásokra és a szolgáltató társaságokra korlátozódik.

7. Következésképpen a kérelemben szereplő intézkedés a belső piac megfelelő működésének és a tisztességes verseny biztosítása szükségességének szempontjából elfogadható, és összeegyeztethető az Európai Unió környezetvédelmi, energiaügyi és közlekedési szakpolitikájával.

8. Az érintett vállalkozások és fogyasztók számára kellő bizonyosság biztosítása érdekében célszerű felhatalmazni Svédországot arra, hogy 2017. december 31-éig csökkentett adómértéket alkalmazzon a villamosenergia-felhasználás tekintetében Észak-Svédországban.

9. Biztosítani kell, hogy a 2005/231/EK határozat értelmében, hasonló okokból kifolyólag, a korábbi időtartamra kiadott engedély továbbra is érvényes legyen anélkül, hogy az említett határozat hatályának lejárta és e határozat hatályba lépése között időbeli szakadás támadna,

ELFOGADTA EZT A HATÁROZATOT:

1. cikk

10. Engedélyezett Svédország részére, hogy a mellékletben felsorolt települések háztartásai és szolgáltató társaságai által felhasznált villamos energia tekintetében kedvezményes adómértéket alkalmazzon.A villamos energiára vonatkozó általános nemzeti adómérték csökkentése nem haladhatja meg a Svédország többi részéhez képest az északi elhelyezkedés miatt jelentkező fűtési többletköltség ellensúlyozásához szükséges összeget, és nem haladhatja meg a 96 SEK/MWh-t.

11. A csökkentett adómértéknek meg kell felelnie a 2003/96/EK irányelv által előírt követelményeknek, nevezetesen a 10. cikkben előírt minimum adómértékeknek.

2. cikk

Ez a határozat 2012. január 1-jétől alkalmazandó, és 2017. december 31-én hatályát veszti.

3. cikk

Ennek a határozatnak a Svéd Királyság a címzettje.

Kelt

a Tanács részéről

az elnök

Melléklet

Régiók | Települések |

Norrbottens län | Valamennyi település |

Västerbottens län | Valamennyi település |

Jämtlands län | Valamennyi település |

Västernorrlands län | Sollefteå, Ånge, Örnsköldsvik, |

Gävleborgs län | Ljusdal, |

Dalarnas län | Malung, Mora, Orsa, Älvdalen |

Värmlands län | Torsby |

[1] A Tanács 2003/96/EK irányelve (2003. október 27.) az energiatermékek és a villamos energia közösségi adóztatási keretének átszervezéséről (HL L 283., 2003.10.31., 51. o.).

[2] HL L 199., 2006.7.21., 19. o.

[3] HL L 72., 2005.3.18., 27. o.

[4] A 2010. október 1-jei árfolyam alapján (9,2183 SEK = 1 EUR), vö. a 2003/96/EK irányelv 13. cikkének (1) bekezdésével.

[5] V.ö. különösen a (6) és (7) preambulumbekezdésekkel.

[6] A 2003/96/EK irányelv 11. cikkének (4) bekezdése alapján a tagállamok korlátozhatják az üzleti felhasználás kedvezményes adómértékének alkalmazási körét. A fent említettekhez hasonlóan Svédország valójában a nem üzleti felhasználásra vonatkozó adómértéket háztartásokra és a szolgáltató társaságokra egyaránt alkalmazza.

[7] Forrás: Az Eurostat 2010 második szemeszterére vonatkozó áradatai. Az adatok a DA (kevesebb mint 1 000 kWh felhasználás) és DE-kategóriák (több mint 15 000 kWh felhasználás) nem ipari felhasználására vonatkoznak.

[8] A Bizottság 800/2008/EK rendelete (2008. augusztus 6.) a Szerződés 87. és 88. cikke alkalmazásában a támogatások bizonyos fajtáinak a közös piaccal összeegyeztethetőnek nyilvánításáról (általános csoportmentességi rendelet), HL L 214., 2008.8.9.

[9] HL L 283., 2003.10.31., 51. o.

[10] HL L 199., 2006.7.21., 19. o.

[11] HL L 72., 2005.3.18., 27. o.